**Smittevernplan for Trøndertun folkehøgskole skoleåret 2021/2022**

Smittevernplanen for Trøndertun folkehøgskole bygger på smittevernveilederen for folkehøgskolene fra 19. juni 2020. Den er justert og endret i tråd med endrede smitteråd fra myndigheter gjennom året, siste revisjon 5/1-21. Hensikten med planen er å redusere risikoen for smitte av covid -19 blant skolens elever og ansatte. Pr. 1 januar 2021 - 134 elever. Skolen har 30 fast ansatte.

**I forkant av skolestart**

* Smittevern er drøftet med kommunelegen for å sikre at vår plan er i tråd med nasjonale og lokale føringer.
* Elevene oppfordret til å gå i selvpålagt karantene den siste uka før reise til skolen.
* Denne reviderte planen sendes ut til elevene der de får en påminning om at det er gul beredskap som gjelder de 10 første dagene av skoleåret.
* Alle elever må to dager før skolestart sende inn en egenerklæring om at de er symptomfrie for å få mulighet til å møte opp på skolen ved oppstarten 29 august. Hvis de på dagen for oppmøte har luftveissymptomer eller andre symptomer som kan være covid-19, må de vente til to dager etter at de har blitt symptomfrie med å komme til skolen. Link til egenmeldingen sendes til elevene på sms/e-post samme dag som den skal fylles ut.
* Alle elever og ansatte er oppfordret til å gå i selvpålagt karantene i 1 uke før skolestart, dvs minst mulig i fysisk nærhet med andre enn egen familie i den perioden.
* Elevene vil deles opp i 2 grupper de 10 første dagene av semesteret. Sosial omgang på tvers av kohortene må unngås.
* Vi oppfordrer elevene til å reise med privat transportmiddel i forbindelse med skolestart.

**Hygiene**

* Ved alle beredskapsnivåer skal alle elever, ansatte og eventuelt besøkende sørge for å ha hyppig og god håndhygiene.
* På alle toalett og andre steder der det er vaskeservanter i skolens bygg skal det alltid være nok såpe og tørkepapir. Håndspritpumper plasseres ved inngang til skolebygg og internat, ved inngang til undervisningsarealer, på skolekontor og ved inngangen til matsalen.
* Skolens arealer og utsatte kontaktpunkter blir rengjort etter en oppsatt plan med en god hyppighet.
* Alle skal såpevaske hender eller sprite de, hver gang de går inn eller ut av et bygg, og før de går inn i undervisningskorridorer eller kantine.
* Kantinen serverer mat i 2 puljer det første ukene, og bord, stoler og berøringspunkter rengjøres mellom hver pulje. Ingen kommer inn i matsalen uten skikkelig håndvask først. Alle elever smører matpakke til lunsj.

**Elever som er i helsemessig risikogruppe**

* Hvis skolen får elever som er definert til å være i en helsemessig risikogruppe, skal disse følges opp tett av internatleder. De må være ekstra nøye med håndhygiene og 1 meters avstand til andre. Elever som er i risikogruppe må melde fra til skolen i god til før skolestart slik at dag for oppmøte kan avtales med skolen.
* Risikogrupper defineres på denne måten: <https://www.fhi.no/nettpub/coronavirus/fakta/risikogrupper/>
* Hvis det også er ansatte som er i denne kategorien, skal både de og elever i risikogruppen ved grønn beredskap forholde seg til andre og andre forhold seg til dem som ved gul beredskap.

**Ulike beredskapsnivåer**

* **Grønn beredskap:**

*Krever i at smittesituasjonen i landet og spesielt i Melhus og nærliggende kommuner og de kommunene elever skal på tur til, er under god kontroll. Vi kjører med gul beredskap de to første ukene uavhengig av om situasjonen skulle være grønn.*

* + Elevene kan opptre som én enhet.
  + Elevene kan sitte ved siden av hverandre og være ved siden av hverandre i matsalen, i undervisningssituasjoner, på turer, under arrangement og på fritida.
  + Elevene oppfordres likevel til å holde 1 meters avstand til alle.
  + Direkte fysisk kontakt bør unngås.
  + Ansatte skal overholde 1-meters-regelen til elever og kollegaer.
  + Kontakt med folk utenfor skolemiljøet skal begrenses og 1 meters avstand til utenforstående skal opprettholdes.
* **Gul beredskap:**

*Gjelder i skoleårets første 10 dager og senere i skoleåret hvis smitte-situasjonen i Melhus, i omliggende kommuner og kommuner vi har planlagt reise til blir verre enn den var ved skolestart.*

* + Samlinger for elever skal så mye som mulig kun skje linjevis. Linjene har 15 til 25 elever.
  + Allmøter og andre fellessamlinger skjer i to kohorter.
  + Inngang og utgang fra samlinger og måltider skal foregå på en kontrollert måte slik at 1 meters avstand mellom de tilstedeværende opprettholdes.
  + For å unngå tett kø foran matsal og andre områder med nye trafikk merkes det opp på gulvet at det skal holdes 1 meters avstand samt at ansvarlig lærer eller tilsynslærer i slike situasjoner står og passer på at 1 meters-regelen blir overholdt.
  + Også under måltider må alle holde minst 1 meters avstand.
  + Elevene skal innta måltider klassevis i matsalen.
  + Måltider serveres i buffet. Man skal vaske hendene før man går inn i matsal og mellom hver servering.
  + Elevene lager matpakke til lunsj under frokosten. Lærere må ta med matpakke hjemmefra.
  + Elever og ansatte må også utenom samlinger, undervisning og måltider overholde 1 meters avstand.
  + Elever oppfordres til å holde seg på skolen gjennom de 2 første ukene og begrense handleturer til Melhus til et absolutt minimum.
* **Rød beredskap:**

*Inntreffer hvis noen på skolen er mistenkt smittet. Dvs at noen utvikler tungpusthet, hoste eller feber, luftveissymptomer og samtidig har vært utsatt for mulig smitte av covid-19. Rød beredskap kan også inntreffe som et nasjonalt eller regionalt pålegg.*

* + Rektor eller internatleder tar umiddelbart kontakt med lege/lokal helsemyndighet og avklarer videre tiltak. Ukedager kl. 9-14 ringes det til korona-telefonen i Melhus tlf. 90 61 82 60. Helg, ettermiddag, kveld og natt kontaktes legevakt på tlf. 116 117. Testing vil foregå på Buen omsorgssenter, Lenavegen 91, Melhus sentrum.
  + Alle som er på skolens område eller i skolens bygninger må holde minst 1 meters avstand til alle til enhver tid.
  + Hvis det avtales med lege/lokal helsemyndighet at skolen fortsatt kan holde åpen, må elever som utvikler symptomer der det kan være mistanke om smitte av covid-19 flyttes til isolat i gjesteleilighet i skolens hovedbygning. Mulig smittede må oppholde seg der fram til ett døgn etter at de er fri for symptomer. Kontakt nærmere enn to meter til andre må unngås.
  + Internatleder sørger at mulig smittede får mulighet for å bli testet for covid-19 av helsetjenesten og der får nødvendig helsemessig oppfølging. Internatleder har telefonisk kontakt med smittede elever og sørger for at de får mat og drikke ved at det legges innpakket utenfor døra til rommene. Man kjøper i tillegg inn tørrvarer slik at de isolerte kan lage seg brødmat ved behov.
  + Elever som får påvist smitte av covid-19 bør få en av sine foreldre/foresatte til å komme å hente dem hjem om mulig. Transport skal ikke foregå med kollektivtrafikk. Hvis dette ikke er mulig må smittede elever isoleres på ovennevnte rom. De må være i isolasjon fram til ett døgn etter symptomfrihet.
  + Elever og eventuelt ansatte som identifiseres som nærkontakt(er) til smittede eller potensielt smittede, må være i karantene. Dette vil i første rekke være romkamerat, men kan også være andre personer som eleven nylig har vært i tett fysisk kontakt med. Kommunene har regimer for å identifisere nærkontakter og kan pålegge disse å gå i karantene/isolasjon.
  + Tiltak for nærkontakter drøftes med lege/lokal helsemyndighet før de iverksettes.
  + Nærkontakt(er) kan bli bedt om å reise hjem i karanteneperioden, fortrinnsvis ved å bli hentet. Hvis de ikke reiser hjem, må de oppholde seg på rommet sitt,
  + «Nærkontakter» må være ekstra oppmerksomme på luftveissymptomer og/eller feber og umiddelbart varsle internatleder på telefon om de skulle kjenne på dette. Internatleder sørger at disse får mulighet for å bli testet for covid-19 av helsetjenesten og der får nødvendig helsemessig oppfølging. Korridoren eller Huset de er bosatt i ytterste konsekvens isoleres og alle testes for Covid 19. Lærer kan undervise korridoren/klassen digitalt.
  + Internatleder har telefonisk kontakt med elever i karantene og sørger for at de får mat og drikke ved at det legges innpakket utenfor døra til rommene/korridoren.
  + Rom som blir brukt til isolasjon og karantene må etter bruk rengjøres på forskriftsmessig måte.
  + Avhengig av omfang vil skolen vurdere å stenge ned for en periode hvis noen på skolen er mistenkt smittet eller har fått påvist smitte av covid-19. Nedstengingen vil da vare til situasjonen igjen er på gult eller grønt beredskapsnivå.
  + Skolen vil også kunne måtte stenge som et resultat av nasjonale føringer eller pålegg fra kommunens smittevernlege.
  + Samlinger for elever skal kun skje linjevis.
  + I matsalen skal det kun være en til tre klasser samtidig og maksimalt 25 stk. Alle må alltid overholde 1 meters avstand.
  + For å unngå tett kø foran matsal merkes det opp på gulvet at det skal holdes 1 meters avstand samt at ansvarlig lærer eller tilsynslærer i slike situasjoner står og passer på at 1 meters-regelen blir overholdt.
  + All mat serveres på fat av kjøkkenpersonale/lærere. Det henges opp pleksiglass mellom de som serverer og de som blir servert.
  + Elever skal begrense ærender utenfor skolen så mye som mulig. Det er anledning til å dra til lege, tannlege, og andre helsetjenester. Andre ærender som butikkbesøk må avtales med tilsynslærer, og det vil føres en logg for dette. Ingen har lov til å dra på konsert, café, restaurant, bar, hotell eller oppholde seg på steder der det kan være tett med folk så lenge det er tilfeller av covid-19-smittede de siste 14 dagene i den kommunen de skal til.
  + Ved rød beredskap arbeider ansatte, som har mulighet for det, via hjemmekontor.

**Plan utover i skoleåret**

* 10 dager etter skolestart kan vi om vi er smittefrie anse oss som en kohrot og gå ned til grønn beredskap såfremt det ikke foreligger mistanke om at noen er smittet av covid-19 eller har fått påvist dette. Dette gjelder selv om den generelle beredskapen for skoler er GUL. Regjeringen og lokale myndigheter har anerkjent at folkehøgskolens egenart krever at man må kunne omgås som en gruppe.
* 10 dager etter hver ferie/hjemreisehelg blir det gul beredskap hvis ikke smitte-situasjonen tilsier noe annet.

**Ferier og frisøknader**

* Hvis det før en ferie eller frihelg oppstår stor smittespredning på steder der elever har tenkt å oppholde seg i ferien/frihelga, vil disse elevene oppfordres til å være på skolen eller oppfordres til å dra til noen de kjenner et annet sted i landet der smitten er ubetydelig.
* Elever kan få mulighet til å reise hjem i familiebegivenheter, såfremt smitte-situasjonen dit de skal er under kontroll. Når de kommer tilbake til skolen kan det bli aktuelt å måtte gå i karantene i 10 dager.

**Turer/reiser i skolens regi**

* Turer skal kun foregå til områder med ubetydelig eller liten smitterisiko.
* For reiser til utlandet følger skolen Utenriksdepartementet sine reiseråd.

**Besøk på skolen**

* Vi vil begrense alle former for besøk til skolen i oppstarten. Om vi er smittefri etter den første kohortperioden vil vi gå over til normal drift.
* Alle besøk på internat og skolen må avtales på forhånd med skolen.
* Skolen kan ta imot gjester i forbindelse med utleie til eksterne arrangement, men gjestene skal ikke ha fysisk nærkontakt med, eller oppholde seg i samme rom, som ansatte og elever. Kjøkkenpersonale kan servere gjester når 1 meters avstand opprettholdes.
* Det er kun elever og nattevakt som kan overnatte på internatet.
* Skolen kan ta imot foredragsholdere, leverandører, servicepersonell og lignende men vil begrense dette mest mulig i oppstarten.
* Utenforstående har ikke adgang til skolen.
* Det vil føres besøkslogg som lagres i to uker av gangen.

**Tiltak knyttet til ansatte**

* Ansatte har et spesielt ansvar for å være gode forbilder på smittevern. Det handler om å alltid overholde 1 meters avstand til andre, ha god håndhygiene, og holde seg hjemme ved mistanke om mulig smitte av covid-19.
* Ansatte som utvikler symptomer der det kan være mistanke om mulig smitte av covid-19 eller får påvist smitte, må holde seg hjemme i karantene/isolasjon fram til ett døgn etter at de er helt symptomfrie. Om man er tungpustet, opplever hoste, feber eller luftveissymptomer, eller hvis det er sannsynlig at man har utsatt seg for smitte av covid-19, skal den ansatte sørge for å få tatt en covid-19 test så raskt som mulig. En må da være hjemme i karantene til prøvesvar foreligger, eller til man er smittefri.
* I ansattes fritid oppfordres den enkelte til ikke å oppholde seg på steder og i situasjoner der 1 meters avstand til andre enn egne familiemedlemmer kan bli vanskelig å overholde.